b'\n_START_ARTICLE_\nAntanas Martusevi\xc4\x8dius (1863)\n_START_PARAGRAPH_\nAntanas Martusevi\xc4\x8dius (1863 m. vasario 25 d. Padubysio dvaras, \xc5\xa0iluvos vals\xc4\x8dius \xe2\x80\x93 1944 m. rugs\xc4\x97jo 9 d. Kaunas) \xe2\x80\x93 Rusijos, Latvijos ir Lietuvos karinis veik\xc4\x97jas, generolas leitenantas.\n_START_SECTION_\nBiografija\n_START_PARAGRAPH_\n1883 m. baig\xc4\x97 Pavelo karo mokykl\xc4\x85 Sankt Peterburge, tarnavo Rusijos imperijos kariuomen\xc4\x97je. Artilerijos brigados vadas, dalyvavo Japonijos-Rusijos kare ir Pirmajame pasauliniame kare; 1915 m. generolas majoras. Nuo 1917 m. vasario m\xc4\x97n. fakti\xc5\xa1kai vadovavo 110 p\xc4\x97stinink\xc5\xb3 divizijai, nuo 1917 m. gruod\xc5\xbeio m\xc4\x97n. \xe2\x80\x93 jos vadas. Nuo 1918 m. gyveno Rygoje._NEWLINE_1919 m. kovo m\xc4\x97n. mobilizuotas \xc4\xaf miest\xc4\x85 u\xc5\xbe\xc4\x97musi\xc4\x85 Raudon\xc4\x85j\xc4\x85 armij\xc4\x85. Dalyvavo Rusijos pilietiniame kare; Latvijos Pirmosios latvi\xc5\xb3 \xc5\xa1auli\xc5\xb3 divizijos vadas, 1919 m. spalio m\xc4\x97n. kartu vadovavo Taryb\xc5\xb3 Rusijos kariuomen\xc4\x97s smogiamajai grupei, kuri prie Oriolo i\xc5\xa1\xc4\x97jo \xc4\xaf baltagvardie\xc4\x8di\xc5\xb3 Savanori\xc5\xb3 armijos u\xc5\xbenugar\xc4\xaf ir sustabd\xc4\x97 jos puolim\xc4\x85 Maskvos link. 1919 m. lapkri\xc4\x8dio m\xc4\x97n. \xe2\x80\x93 1920 m. vasario m\xc4\x97n. Latvijos taryb\xc5\xb3 vald\xc5\xbeios karinio komisariato vadovas, 1920 m. vasario \xe2\x80\x93 rugpj\xc5\xab\xc4\x8dio m\xc4\x97n. tarnavo Taryb\xc5\xb3 Rusijos 15-osios armijos \xc5\xa1tabe (Velikije Luki)._NEWLINE_1921 m. gr\xc4\xaf\xc5\xbeo \xc4\xaf Lietuv\xc4\x85, 1921 m. baland\xc5\xbeio m\xc4\x97n. stojo \xc4\xaf Lietuvos kariuomen\xc4\x99, ypating\xc5\xb3j\xc5\xb3 reikal\xc5\xb3 karininkas prie Kra\xc5\xa1to apsaugos ministerijos, kariuomen\xc4\x97s vado, 1921 m. gegu\xc5\xbe\xc4\x97s \xe2\x80\x93 1922 m. spalio m\xc4\x97n. kariuomen\xc4\x97s artilerijos vir\xc5\xa1ininkas. 1921 m. generolas leitenantas. 1921\xe2\x80\x931922 m. Karo tarybos narys, 1922 m. spalio m\xc4\x97n. \xe2\x80\x93 poligono vir\xc5\xa1ininkas. Nuo 1922 m. pab. gyveno Raseiniuose, Kredito banko direktorius. 1944 m. rugs\xc4\x97jo 6 d. per bombardavim\xc4\x85 su\xc5\xbeeistas, ligonin\xc4\x97je mir\xc4\x97.'